## ODLUKA O IZMJENAMA I DOPUNAMA STATUTA HRVATSKE GOSPODARSKE KOMORE

### NN 142/2011 (9.12.2011.), ODLUKA O IZMJENAMA I DOPUNAMA STATUTA HRVATSKE GOSPODARSKE KOMORE

HRVATSKA GOSPODARSKA KOMORA

2876

Na temelju članka 6. stavka 1. alineja 1. Zakona o Hrvatskoj gospodarskoj komori (»Narodne novine« broj 66/91, 73/91, 77/93) i članka 21. točke 1. alineje 1. Statuta Hrvatske gospodarske komore (»Narodne novine« broj 11/94 – pročišćeni tekst, 108/95, 19/96 i 64/01) Skupština Hrvatske gospodarske komore na 10. sjednici 30. studenoga 2011. godine donosi

ODLUKU

O IZMJENAMA I DOPUNAMA STATUTA HRVATSKE GOSPODARSKE KOMORE

Članak 1.

U Statutu Hrvatske gospodarske komore (»Narodne novine« br. 11/94 – pročišćeni tekst, 108/95, 19/96 i 64/01) u članku 3. briše se tekst u zagradi koji glasi: (poduzeća, banke i druge financijske organizacije, organizacije za osiguranje, zadruge, poljoprivredna gospodarstva i radnje).

Članak 2.

U članku 14. stavku 1. točki 8. iza riječi povrede dodaju se riječi »pravila morala«, a riječi dobrih poslovnih običaja stavljaju se u zagradu.

U točki 9. iza riječi »pred« dodaju se riječi »Centar za mirenje«, a riječ »izbrano« zamjenjuje se riječi »arbitražno«.

Članak 3.

U članku 21. točki 1. u alineji 4. riječ »izbranom« zamjenjuje se riječi »arbitražnom«.

Iza alineje 4. dodaje se nova alineja 5. koja glasi: »– pravilnik o Centru za mirenje«.

Dosadašnje alineje 5. do 9. postaju alineje 6. do 10.

Članak 4.

U članku 26. stavku 1. točka 10. mijenja se i glasi:

»10. donosi odluku o osnivanju agencija, trgovačkih društava, biroa, centara i drugih oblika djelovanja Komore u Republici Hrvatskoj i inozemstvu;«

Točka 12. mijenja se i glasi:

»12. imenuje i razrješava predsjednika i zamjenike predsjednika Suda časti, te suce prvostupanjskih i drugostupanjskih vijeća;«

Točka 13. mijenja se i glasi:

»13. ustanovljuje listu izmiritelja Centra za mirenje pri Komori;

U točki 14. riječ »izbranom« zamjenjuje se riječju »arbitražnog«.

U točki 16. iza riječi Suda časti, dodaju se riječi »Centra za mirenje«, a riječ »izbranog« zamjenjuje se riječi »arbitražnog«.

Članak 5.

Članak 33. mijenja se i glasi:

»Članak 33.

Predsjednika Komore na prijedlog Upravnog odbora, bira Skupština iz reda uglednih gospodarstvenika ili stručnjaka u području gospodarstva.

Predsjednik Komore bira se na mandat od četiri godine i može biti ponovno biran.

Predsjednik Komore dužnost obavlja profesionalno ili kao volonter.

Predsjednik Komore za svoj rad odgovara Skupštini.«

Članak 6.

Iza članka 33. dodaje se novi članak 33a koji glasi:

»Članak 33a

Upravni odbor donosi Odluku o raspisivanju izbora za predsjednika Komore, kojom utvrđuje kriterije za izbor predsjednika, te postupak i rok u kojem se podnose kandidature.

Izbori za predsjednika raspisuju se najkasnije 60 dana prije isteka mandata predsjedniku Komore.«

Članak 7.

U članku 41. stavku 1. iza riječi »vijeće« stavlja se točka, te briše dio teksta koji glasi »od 7 do 17 članova«.

U stavku 2. iza riječi predstavnika riječi »iz svake grane, koja je zastupljena« zamjenjuju se riječima »iz svakog područja prema NKD-u, koje je zastupljeno.«

U stavku 3. riječi »grane« zamjenjuju se riječju »područje«.

Članak 8.

Članak 42. mijenja se i glasi:

»Članak 42.

Gospodarsko vijeće bira predsjednika i zamjenika predsjednika vijeća iz reda uglednih gospodarstvenika ili stručnjaka iz područja gospodarstva, uz prethodnu suglasnost predsjednika Komore.

Predsjednik gospodarskog vijeća bira se na mandat od četiri godine i može biti ponovno biran.

Predsjednik gospodarskog vijeća obavlja dužnost predsjednika županijske regionalne komore, a može je obavljati profesionalno ili kao volonter.

Predsjednik gospodarskog vijeća / predsjednik županijske komore, za svoj rad odgovara gospodarskom vijeću i predsjedniku Komore.

Članak 9.

U članku 46. stavku 1. iza riječi udruženja brišu se riječi »te imenuje poslovnog tajnika«.

Iza stavka 1. dodaje se novi stavak 2. koji glasi:

»Poslovni tajnik udruženja je osoba iz stručne službe Hrvatske gospodarske komore, koji obavlja stručne i tehničke poslove vezane uz rad udruženja«.

Dosadašnji stavak 2. postaje stavak 3.

Članak 10.

U članku 47. stavku 1. iza riječi udruženja stavlja se točka, te briše dio teksta koji glasi: »od 5 do 11 članova«.

Iza stavka 1. dodaju se novi stavci 2. i 3. koji glase:

»Poziv za plenarnu sjednicu objavljuje se javno na web-stranici Hrvatske gospodarske komore, te na drugi odgovarajući način.

Plenarnu sjednicu čine sve zainteresirane članice koje se odazovu pozivu za navedenu sjednicu udruženja«.

Dosadašnji stavci 2. i 3. postaju članci 4. i 5.

Članak 11.

U članku 54. u stavku 2. iza riječi vijeća, dodaje se riječ »zajednica«.

Članak 12.

Članak 57. mijenja se i glasi:

»Članak 57.

Pri komori djeluje Sud časti.

Sud je u svom radu nezavisan i samostalan u odlučivanju.

Sud časti odlučuje o povredama pravila morala (dobrih poslovnih običaja) učinjenima u obavljanju gospodarskih djelatnosti i prometa roba i usluga, kao i zbog povreda odredbi ovog statuta, drugih općih akata Komore ili Kodeksa etike, bilo da te povrede članice učine u međusobnom poslovanju ili prema trećima.

O povredama iz stavka 1. ovog članka, Sud odlučuje i u potrošačkim sporovima«.

Članak 13.

Članak 59. mijenja se i glasi:

»Članak 59.

Sud časti djeluje kao prvostupanjski i drugostupanjski sud.

U prvostupanjskom postupku stranke mogu u prethodnom postupku mirenja zaključiti nagodbu. Nagodba ima svojstvo ovršne isprave u smislu Ovršnog zakona.

Protiv presude i rješenja u prvom stupnju, stranke mogu podnijeti žalbu, u roku od 15 dana od dana primitka presude, odnosno 8 dana od primitka rješenja.

Odluka drugostupanjskog vijeća je konačna s danom donošenja odluke i protiv nje nije dopušten pravni lijek, osim ako je propisan zakonom«.

Članak 14.

U članku 60. stavak 2. mijenja se i glasi:

»Nadležnost, sastav i organizacija Suda, mjere koje može izreći te način postupanja i financiranja uređuju se pravilnikom«.

Članak 15.

U naslovu iznad članka 61. riječ »izbrano« mijenja se riječju »arbitražno«.

Članak 16.

U članku 61. u stavku 1., 3. i 4. riječ »izbrano« mijenja se riječju »arbitražno«.

U stavku 2. iza riječi »članka« brišu se riječi »za posredovanje radi mirenja«.

Članak 17.

Iza članka 61. dodaju se novi članci 62., 63. i 64. koji glase:

»Članak 62.

Pri Komori djeluje Centar za mirenje.

Centar pruža usluge vezane s postupkom mirenja u kojem jedan ili više izmiritelja pomažu strankama – domaćim i stranim fizičkim i pravnim osobama da zaključe nagodbu u građanskim, trgovačkim, radnim i drugim imovinskopravnim sporovima o pravima s kojima slobodno raspolažu.

Članak 63.

Zaključena nagodba u postupku mirenja pred Centrom za mirenje Komore je ovršna isprava ako je u njoj utvrđena određena obveza na činidbu o kojoj se stranke mogu nagoditi, ako sadrži izjavu obvezanika o neposrednom dopuštenju ovrhe – klauzulu ovršnosti, ako je zaključena u obliku javnobilježničkog akta.

Iznimno, iako su ispunjene sve pretpostavke iz prethodnog stavka, ovrha nagodbe će se odbiti ako bi njena ovrha bila protivna prinudnim propisima.

Članak 64.

Nadležnost, organizacija i postupak pred Centrom za mirenje Komore uređuje se Pravilnikom.«

Članak 18.

Dosadašnji članci 62. do 89. postaju članci 65. do 92.

Članak 19.

Ova Odluka stupa na snagu osmog dana od dana objave u »Narodnim novinama«.

Klasa: 023-02/11-01/23

Urbroj: 311-01/01-11-02

Zagreb, 30. studenoga 2011.

Predsjednik
Nadan Vidošević, v. r.

Odluka, NN 142/2011-2876